Oupa op plaas vermoorŉ Man is etlike ure voor sy 71ste verjaarsdag op ŉ plaas in Hibberdene aan die KwaZulu-Natalse suidkus vermoor. Volgens kapt. Nqobile Gwala, polisiewoordvoerder, is die man se liggaam Saterdagoggend gevind nadat daar gesien is die hek na sy perseel staan oop. “Die man is gesig na onder op die kombuisvloer aangetref. Sy hande en voete is met ŉ elektriese koord vasgebind.” Gwala het gesê ŉ selfoon, windbuks en ander persoonlike items is uit die huis gesteel. Die Mercury het die oorledene as Mark Blaine geïdentifiseer. Volgens die berig het Blaine se verhuurder op sy liggaam afgekom. Blaine is volgens die Mercury etlike ure voor sy verjaarsdag vermoor. Sy seun, Paul, het hom as ŉ liefdevolle pa en oupa beskryf, aldus die berig. Die polisie ondersoek ŉ saak van moord en niemand is nog in hegtenis geneem in verband met die voorval nie. Ian Cameron, AfriForum se hoof van gemeenskapsveiligheid, het ook die voorval bevestig. “Polisiebeamptes is op die toneel en volg alle leidrade op.”